google/wiki40b huggingface dataset:
יורופול

יורופול הוא משרד המשטרה האירופי (European Police Office, Europol) ולמעשה סוכנות המודיעין הפלילי של האיחוד האירופי, הפועלת כארגון תיאום מודיעיני בין סוכנויות המשטרה האירופיות. הארגון הפך למבצעי ב-1 ביולי 1999 תחת השם "יחידת הסמים יורופול". מטה הארגון נמצא בהאג, הולנד. מנהל הארגון הנוכחי הוא רוב וויינוורייט מבריטניה.
משרד המשטרה האירופי (Europol) הוא סוכנות אכיפת החוק של האיחוד האירופי, שתפקידה לסייע להפוך את אירופה לבטוחה יותר על ידי סיוע לרשויות אכיפת החוק במדינות החברות באיחוד. ביורופול מועסקים כמאה אנליסטים פליליים הנמנים עם הכשרים הטובים ביותר באירופה. זה נותן לו את אחד הריכוזים הגדולים ביותר של יכולת אנליטית באיחוד. אנליסטים משתמשים בכלים חדישים כדי לתמוך בחקירות של סוכנויות לאומיות מדי יום. בראש יורופול עומד מנהל, שהוא הנציג המשפטי של יורופול וממונה על ידי מועצת האיחוד האירופי. מועצת המנהלים של אירופול נותנת הנחיות אסטרטגיות ומפקחת על יישום המשימות של יורופול. היא מורכבת מנציג בכיר אחד מכל מדינה באיחוד האירופי והנציבות האירופית.
הארגון פעל כיחידת הסמים יורופול (Europol Drugs Unit ,EDU) ב-3 בינואר 1994, וכיום הוא פועל מכוח הסכם מאסטריכט, שנחתם על ידי מדינות האיחוד ב-1992 ולמעשה הסדיר את הקמתו של כוח שיטור בין-מדינתי באירופה. אמנת יורופול אושררה בידי כל חברות האיחוד האירופי ב-1998, ובקיץ 1999 החלה לפעול באופן רשמי.
בדומה לאינטרפול, מרבית עובדי הארגון אינם עוסקים באכיפת חוק ובמאבק בפשיעה, אלא באיסוף מודיעין עבור סוכנויות משטרה החברות בארגון. ב-1 בינואר 2010 הוכרה יורופול רשמית כסוכנות הכפופה לאיחוד האירופי.
ב-18 ביולי 2018 פורסם כי מפכ"ל משטרת ישראל, רוני אלשיך, חתם במטה הארגון שבהאג על הסכם שיתוף פעולה של משטרת ישראל עם יורופול.
טלי הלטר-שנקר

ביוגרפיה

נולדה והתחנכה בתל אביב בתיכון גימנסיה הרצליה לאב יצחק הלטר ולאם שחקנית התיאטרון דבורה קידר. בהמשך למדה לתואר ראשון בחוג לקולנוע וטלוויזיה באוניברסיטת תל אביב. עם תום הלימודים נסעה ללונדון למספר שנים שם התברגה בתעשיית הקולנוע והטלוויזיה המקומית. לאורך השנים שימשה כמרצה לעריכת סרטים בבתי הספר המובילים לקולנוע בארץ. בין השנים 1993-1991 בחוג לקולנוע וטלוויזיה באוניברסיטת תל אביב, בין השנים 1999-1992 בקמרה אובסקורה - בית הספר לאמנות, ובין השנים 2009-1999 בבית הספר סם שפיגל לקולנוע ולטלוויזיה.
בשנים האחרונות משמשת במגוון תפקידים ציבוריים ביניהם לקטורית במיזם לקולנוע וטלוויזיה בירושלים. בשנת 2012 זכתה בפרס ראשון על עריכה בפסטיבל הסרטים טרייבקה שבניו יורק על עריכת הסרט התיעודי "הדירה" בבימויו של ארנון גולדפינגר. 
נשואה למוזיקאי דורון שנקר.
שנות ה-40 של המאה ה-19

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

אביב העמים (1848 - 1849)

במהלך השנים 1848 - 1849 חל גל של תהפוכות פוליטיות ברחבי אירופה אשר נותר עד היום גל התהפוכות הפוליטיות המשפיע ביותר בהיסטוריה של אירופה. המהפכות של אביב העמים היו דמוקרטיות וליברליות במהותם, והן נועדו להסיר את המבנים המלוכניים הישנים על מנת להקים מדינות לאום עצמאיות. מהפכות והתקוממויות אביב העמים החלו בצרפת ומשם התפשטו לאוסטרו-הונגריה של ההבסבורגים, פרוסיה ההונצולרנית, מדינות גרמניה ואיטליה שתחת שלטון ההבסבורגים. מהפכות והתקוממויות אביב העמים אירעו בכ-50 מדינות. חלק מהגורמים העיקריים למהפכות אביב העמים היו חוסר שביעות רצון מההנהגה הפוליטית, דרישות לנטילת חלק מהותי יותר בממשל ובדמוקרטיה, דרישות לקיום חופש עיתונות, דרישות שונות ממעמד העובדים, והתגברות של הלאומיות. ההתקוממות הובלה בעיקר על ידי רפורמיסטים, המעמד הבינוני והעובדים. עשרות אלפי בני אדם נהרגו בהתקוממיות. למהפכות אביב העמים הייתה ההשפעה הניכרת ביותר בצרפת, בהולנד, במדינות הקונפדרציה הגרמנית (שתהווה את האימפריה הגרמנית בסוף המאה ה-19 ותחילת המאה ה-20), באיטליה, ובאימפריה האוסטרית.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

מנהיגי עולם בולטים

פרק זה לוקה בחסר. אנא תרמו לוויקיפדיה והשלימו אותו.

מדענים

פרק זה לוקה בחסר. אנא תרמו לוויקיפדיה והשלימו אותו.

סופרים

פרק זה לוקה בחסר. אנא תרמו לוויקיפדיה והשלימו אותו.
פנתאון מתאצמינדה

פנתאון מתאצמינדה לסופרים ואישי ציבור (בגאורגית: მთაწმინდის მწერალთა და საზოგადო მოღვაწეთა პანთეონი) הוא נקרופוליס בטביליסי גאורגיה בו קבורים מהאישים הבולטים של גאורגיה, ביניהם סופרים, אמנים, אנשי-אקדמיה וגיבורים לאומיים. הפנתאון ממוקם בחצר הסובבת את כנסיית מאמאדוויתי (כנסיית דוד הקדוש) על מדרונות הר מתאצמינדה ("მთაწმინდა", מילולית: "מתאצמינדָה" -"הר קדוש") ונוסדה באופן רשמי בשנת 1929. 
האישיות המפורסמת הראשונה שנקברה בפנתאון היה הסופר הרוסי אלכסנדר גריבוידוב ‏(1795-1829) ואשתו הגאורגית נינו צ'בצ'בדזה (1812-1857). הפנתאון נפתח רשמית בשנת 1929 בחגיגות יום השנה ה-100 למותו הטרגי של הסופר באיראן. מאז נקברו בפנתאון מפורסמים גאורגים נוספים, חלקם הועתקו ממקום קבורתם לפנתאון. 
הפנתאון מנוהל על ידי עיריית טביליסי וזוכה למבקרים מקומיים וחיצוניים. בשנת 2002 חובר הפנתאון עם הפוניקולר של טביליסי.
הלן וילס

תולדות חייה

נולדה בפרימונט, קליפורניה ולמדה באוניברסיטת קליפורניה בברקלי. 
בשנת 1922 והיא בת 17, השתתפה לראשונה באליפות ארצות הברית הפתוחה בטניס ונוצחה על ידי מולה מלורי בגמר. בשנה שלאחר מכן ניצחה את מלורי בגמר ופתחה שרשרת זכיות רצופות בטורניר זה עד 1932 (למעט 1926, בה לא השתתפה מסיבות רפואיות), ב-1933 הגיעה לגמר הטורניר אך נוצחה על ידי הלן הל ג'ייקוב. ב-1924 הגיעה לראשונה לאליפות וימבלדון והפסידה בגמר לקייתלין מקיין הבריטית בשלוש מערכות 6–4, 4–6, 4–6. באותה שנה זכתה בשתי מדליות זהב באולימפיאדת פריז, שהייתה האולימפיאדה האחרונה בה היה הטניס ענף אולימפי עד אולימפיאדת סיאול (1988). 
ב-16 בפברואר 1926 נפגשה וילס בת העשרים עם סוזן לנגלן בת העשרים-ושבע, אלופת וימבלדון בשנים 1919-1925 במועדון קרלטון בעיר קאן שבריביירה הצרפתית. המשחק סחף התעניינות בינלאומית נרחבת באופן יוצא-דופן לטניס נשים עד אותה עת המשחק היה צמוד ומותח ובסופו ניצחה לנגלן 6–3, 8–6 כשהיא קרובה לאפיסת כוחות. היה זה משחקה האחרון של לנגלן וסימן את חילופי הדורות בטניס הנשים, שהפך לענף פופולרי.
על המגרש הופיעה וילס לרוב עם תלבושת בדוגמת חליפת מלחים לבנה וחצאית באורך הברך. בניגוד ליריבתה סוזן לנגלן המוחצנת, לא נטתה וילס להבעת רגשות על המגרש או מחוצה לו וזכתה לכינוי "Little Miss Poker Face" (עלמת פני-פוקר הקטנה). 
ב-1928 ניצחה לראשונה באליפות צרפת הפתוחה, בה ניצחה שלוש פעמים נוספות (1929, 1930, 1932).
בשנת 1929 נישאה לפרדריק מודי (Frederick Moody) וצירפה את שמו לשמה בהמשך, עד לגירושיה ממנו בשנת 1937. ביולי 1926‏ ויולי 1929‏ הופיעה על שער טיים מגזין.
בין השנים 1927 ל-1935 (למעט בשנים 1931 ו-1934) ניצחה בכל אליפויות וימבלדון כמעט מבלי להפסיד מערכה, משחקה האחרון בטורניר זה נערך ב-1938. 
ב-1937 פרסמה את האוטוביוגרפיה שלה Fifteen-Thirty: The Story of a Tennis Player. באותה שנה גם התגרשה ממודי ונישאה לשחקן הפולו אדיאן רוארק.
מארי קנדי

ביוגרפיה

קנדי נולדה בדבלין, היא סיימה תואר באוניברסיטה ונסעה ללמד אנגלית בצרפת, לאחר מכן היא חזרה ללמד במוסד בו למדה.
ב-1978 החלה לעבוד ב-RTÉ, רשת הטלוויזיה האירית כקריינית ולאחר מכן כמגישת חדשות.
היא הנחתה במשך מספר שנים באופן קבוע את טקס אנשי השנה של אירלנד והייתה מנחת אירוויזיון 1995, בנוסף לפני כן ב-1981 הייתה מועמדת להנחיית האירוויזיון.
ב-1997 הגישה תוכנית אירוח הנקראת "קנדי" על שמה.
ב-2003 פרסמה את ספר הזכרונות שלה הנקרא "נמרי נייר" ובאותה שנה זכתה בפרס "האישה הסטייליסטית ביותר באירלנד" על ידי מגזין "VIP".
ב-2004 החלה להנחות את תוכנית האקטואליה "Nationwide".
ב-2011 היא סיקרה את ביקור אליזבת השנייה באירלנד ואת השבעתו של נשיא אירלנד מייקל היגינס, באותה שנה היא הויאה את ספרה "שורות לאהבה" שהיה מועמד לפרס הספרות האירי.
היא הייתה שופטת בתחרות יופי הנערכת מדי שנה בעיירה טארלי שבאירלנד הנקראת "הורד של טארלי", בנוסף היא עבדה תקופה כמגישה ברדיו של אירלנד.
המשפט הקטן של בזו

המשפט הקטן של בזו או בשמו הנוסף "משפט השארית" קובע שפולינום  מעל חוג קומוטטיבי מתחלק בגורם  ללא שארית אם ורק אם a הוא שורש של f. המשפט נקרא על-שמו של המתמטיקאי הצרפתי אתיאן בזו.
המשפט מראה שכל שורש של הפולינום מתאים לגורם ליניארי שלו, ובזכות הפירוק היחיד לגורמים של חוג הפולינומים נובע שמספר השורשים של פולינום אינו עולה על המעלה שלו. מעל שדה סגור אלגברית כמו שדה המספרים המרוכבים, מובטח שהפולינום יתפרק לגורמים ליניאריים.

דוגמה

נתבונן בפולינום 

הפולינום מתאפס עבור  ולכן נחלק אותו ב-  ונקבל:

הוכחת הטענה

נחלק את הפולינום  בפולינום , חילוק עם שארית, ונקבל  כאשר f,r פולינומים. אולם, מעלת השארית r קטנה ממעלת המחלק , ולכן  הוא פולינום ממעלה אפס, כלומר, סקלר.

נציב x=a ונקבל: , וקיבלנו שהשארית שווה לערך הפונקציה בנקודה a. פונקציה מתאפסת רק בשורשיה, ולכן השארית היא אפס אם ורק אם a הוא שורש של הפולינום.
הפדרציות היהודיות של צפון אמריקה

הפדרציות היהודיות של צפון אמריקה (באנגלית: Jewish Federations of North America) הוא ארגון יהודי-ציוני הפועל בצפון אמריקה, אשר מאגד 152 פדרציות יהודיות ועוד כ-300 קהילות יהודיות עצמאיות ברחבי ארצות הברית ובקנדה.
הארגון הוקם בשנת 1999 כתוצאת מיזוג של שלושה ארגונים שקדמו לו: מועצת הפדרציות היהודיות (Council of Jewish Federations, ‏CJF), שהיה מסגרת-גג לפדרציות היהודיות, המגבית היהודית המאוחדת (United Jewish Apeal, ‏UJA), שהייתה מפעל גיוס התרומות העיקרי של קהילות יהדות ארצות הברית, והמגבית המאוחדת לישראל (United Israel Apeal, ‏UIA), שפעלה במקביל בקרב יהדות קנדה. הארגון המאוחד נקרא בשנות פעולתו הראשונות "איחוד הקהילות היהודיות" (UJC, United Jewish Communities), ובאוקטובר 2009 הוחלט על החלפת שם הארגון לשמו הנוכחי.
אחת לשנה בחודש נובמבר מכנס הארגון את האספה הכללית של הקהילות היהודיות (GA - General Assembly), ועידה רבת משתתפים של נציגי הפדרציות והקהילות השונות. ה-GA מתכנס בכל שנה בעיר אחרת בצפון אמריקה, למעט אחת ל-5 שנים (לאחרונה בנובמבר 2013) שבה מתקיימת ועידה זו בירושלים.
הקו האדום (תוכנית טלוויזיה)

מבנה התוכנית

שישה מתמודדים מתחרים זה בזה וגם נגד "הקו האדום" שמאיים להשיג אותם ונע במהירות לעברם. בגרסה הישראלית מתמודדים ארבעה מתחרים.
למשחק חמישה שלבים:

כסף מהיר

כל המתמודדים עומדים בצד אחד של הבמה, ונדרשים לענות על שאלה באמצעות ארבע תשובות אפשריות המוצגות בזמן שהקו האדום נע לעברם, וככל שהקו מתקרב אליהם, כך שווי התשובה יורד עד לאפס כשהקו האדום מגיע אל המתחרים. בגרסה הישראלית השווי ההתחלתי של כל שאלה הוא 5,000₪ לעומת 1,000£ בגרסה המקורית. בשתי הגרסאות למתמודדים 10 שניות לענות על השאלה. בשלב זה נשאלים המתמודדים 5 שאלות.

ראש בראש

לאחר השלב הראשון עוברים המתמודדים לשלב ה"ראש בראש", במהלכו המתמודד שניצח בסיבוב הראשון בוחר מתמודד שיתחרה מולו ואחת משתי קטגוריות. השניים עומדים בשני הקצוות של הבמה והקו נמצא במרכז הבמה. לאחר שהמנחה שואל שאלה, הקו מתחיל לנוע לכיוון המתמודד שנשאל, שכדי לשנות את כיוון הקו הוא נדרש לענות על השאלה נכון. כל מתמודד יכול לטעות עד 3 פעמים בטרם ייפסל (בגרסה הישראלית עד פעמיים). ברגע שהקו מגיע אל המתמודד בטרם ענה הוא מאבד מחזור חיים אחד והיריב בוחר את הקטגוריה הבאה. לאחר שאחד המתמודדים נפסל כספו עובר למנצח. בישראל נערכים שני סבבים ושני המפסידים מתחרים ראש בראש על כרטיס לשלב הבא ואילו אחד מהם נפסל, והמנצח זוכה בכספו בחזרה.

כסף מהיר

שלושת המתמודדים שנשארו עוברים לסיבוב "כסף מהיר", בו הם נשאלים עוד 5 שאלות ויכולים להרוויח עוד כסף. בגרסה הישראלית לשעשועון השווי ההתחלתי של כל שאלה הוא 10,000₪ בסוף שלב זה המתמודד שלו פחות כסף משני המתמודדים האחרים מודח וכספו מתחלק בין השניים האחרים.

ראש בראש

שני המנצחים מתמודדים בשלב דומה לשלב ה"ראש בראש" הקודם אך עם שינויים קלים. בגרסה הישראלית כל מתמודדים יכול לטעות עד 3 פעמים בטרם יודח. המתמודד שניצח עולה לגמר וזוכה בכסף של כל שלושת המתמודדים.

קו הגמר

המתמודד שניצח בסיבוב הקודם עולה לגמר, בו הוא צריך לענות על 15 שאלות ולהתקדם על הבמה בהתאם למספר השאלות עליהן ענה. לאחר כל סבב של 5 שאלות יכול המתמודד לפרוש עם חלק מהסכום, שעולה בהתאם למספר השאלות, כמו גם מהירות תנועתו של הקו האדום. אם המתמודד נתפס על ידי הקו הוא מודח ולא זוכה בכסף.

הגרסה הישראלית

בישראל, נרכש השעשועון לשידור על ידי ערוץ כאן 11 ועלה ב-30 באוגוסט 2018. את השעשועון, שמופק על ידי חברת "אבוט המאירי", מנחה ירון ברובינסקי.
ארכף ארבע אצבעי

מאפיינים

הארכף הארבע אצבעי קטן יותר מקרוביו ובעל פרווה עבה בצבע חום חיוור עד חום כהה עם סימנים לבנים סביב העיניים וכמה פסים רחבים על הגב. הוא בעל אף ארוך וכפוף המרחרח כל הזמן את הסביבה ומסביב לו ישנם שערות ארוכות. לארכף יש גם עיניים גדולות עם פסים לבנים סביבם ואוזניים גדולות. כמו רוב הארכפים גם חדף זה מסוגל לנוע בזריזות בעזרת רגליו הגדולות. אורכו הממוצע 10–30 ס"מ והזנב 8–25 ס"מ. המשקל הממוצע הוא 45–540 גרם.
ארכף זה חי במרכז ודרום מזרח אפריקה במדינות: אנגולה, הרפובליקה הדמוקרטית של קונגו, קניה, מלאווי, מוזמביק, דרום אפריקה, טנזניה, זמביה, זימבבואה ונמיביה. הם נפוצים ביותר יחסית למיני הארכפים והם חיים ביערות, מורדות הרים, שפלות, ערבות עשב וסוונות לחות.
הארכפים אוכלים חסרי חוליות קטנים שהם מוצאים כמו חגבים, תולעים, פרפרים, נמלים וטרמיטים וכן גם זרעים. הם ישנים בלילות מתחת לסבכים צפופים בהם הם בטוחים יחסית.
הם פגיעים ביותר לטורפים כמו נחשים, עופות דורסים ויונקים טורפים כמו חתולים. להגנתם הם מסתמכים על מהירות גבוהה.
יפעת שאשא-ביטון

ביוגרפיה

שאשא-ביטון נולדה בקריית שמונה ושם גדלה וחיה עד ספטמבר 2018. היא בת לרחל, אחות מוסמכת ילידת מרוקו, ולמשה דוד, נהג אוטובוס ולאחר מכן בעל חברת הסעות פרטית, יליד עיראק.
בוגרת תואר ראשון ותואר שני מאוניברסיטת חיפה בתחום ניהול ופיתוח מערכות חינוך והדרכת מורים. בשנת 2002 קיבלה תואר דוקטור לחינוך מאוניברסיטת חיפה, על עבודה שכותרתה "השוואת התפיסה של מושג השלום אצל בני נוער יהודים-ישראלים ובני נוער פלסטינים: כפונקציה של נרטיב קולקטיבי והשתתפות בתוכנית חינוך לשלום".
הופיעה כזמרת בבמות מקומיות שונות והוציאה שלושה סינגלים.
בהתפתחותה המקצועית הייתה מורה ומחנכת, מרצה באקדמיה בחוגים חינוך, רב-תחומי ומשאבי אנוש וכן מרצה במכללה להכשרת מורים אוהלו בקצרין.
בשנת 2014 מונתה לסגנית הנשיא במכללת אוהלו להכשרת מורים בקצרין. היא חברת דירקטוריון במכללה הטכנולוגית תל-חי ובחברה למתנ"סים בקריית שמונה.

פעילות פוליטית

בשנת 2008 התמודדה בבחירות לראשות עיריית קריית שמונה. כיהנה כסגנית ראש העיר עד שהודחה ב-2010.  לטענתה הודחה כיוון שניסתה לאחד שני בתי ספר קטנים בעיר, בניגוד לעמדתם של חברי מועצה אחרים. במשך חמש שנים הייתה הממונה על תיק החינוך והנוער בעירייה. בבחירות לרשויות המקומיות בשנת 2013 התמודדה כחלק מרשימתו של יעקב בנצי בן ציון ונבחרה למועצת העירייה. במהלך כהונתה כממונה על החינוך הובילה את העיר לפרס חינוך מחוזי.
בשנת 2015, לקראת הבחירות לכנסת העשרים, הצטרפה למפלגת "כולנו" בראשות משה כחלון ושובצה במקום השביעי. המפלגה קיבלה עשרה מושבים ושאשא-ביטון נבחרה לכהן בכנסת; במקומה נכנס למועצת העיר קריית שמונה אביחי שטרן, שנבחר בהמשך לראשות העיר.
בכנסת ה-20 כיהנה כיו"ר הוועדה לזכויות הילד; שאשא-ביטון יזמה במהלך כהונתה את חוק הפיקוח על מעונות היום והפעוטונים בישראל ואת חוק הצבת המצלמות במסגרות הללו. כן יזמה את חוק הפיקוח על הצהרונים ועל מחיריהם והובילה את התוכנית הלאומית לבטיחות ילדים.
ב-9 בינואר 2019, חודשים אחדים לפני פיזור הכנסת, התמנתה לשרת הבינוי והשיכון בממשלה ה־34, לאחר התפטרותו של יואב גלנט.
בבחירות לכנסת העשרים ואחת הוצבה במקום ה-3 ברשימת כולנו ונבחרה גם לכנסת ה-21. לקראת הבחירות לכנסת העשרים ושתיים כחלון והשר אלי כהן עברו לליכוד, מפלגת כולנו נכללה ברשימת הליכוד, ושאשא-ביטון הוצבה במקום ה-29 ברשימת הליכוד לכנסת. בכנסת ה-22 שאשא-ביטון היא יו"ר מפלגת כולנו ונציגתה היחידה בכנסת.
שאשא-ביטון נשואה ואם לשלושה. היא מתגוררת עם משפחתה בזכרון יעקב.
שירו אישיאי

ביוגרפיה

שירו אישיאי נולד בחווה בכפר שיבייאמה במחוז צ'יבה. ב-1922 השלים את לימודיו בבית הספר לרפואה צבאית בטוקיו והחל ללמוד מיקרוביולוגיה באוניברסיטת קיוטו. במהלך לימודיו גידל חיידקים בצלחות פטרי כ"חיות מחמד". ב-1925 הועלה לדרגת Surgeon Captain. ב-1927 החל לחקור את תחום הלוחמה הביולוגית. ב-1928 יצא לשנתיים לימודים והתרשמות במערב שם הושפע ולמד אודות ההשפעה שהייתה ללוחמה הכימית במלחמת העולם הראשונה. כששב ליפן ב-1930 טען בפני מפקדיו כי העולם צועד לעבר מלחמות כימיות וביולוגיות ועל יפן גם לעשות כך, בין אלו ששוכנעו ממנו היה שר הצבא היפני סדאו אראקי ואחיו של הקיסר הירוהיטו הנסיך יאסוהיטו צ'יצ'יבו. 
באוקטובר 1940 מונה אישאיי לראש אגף הלוחמה הביולוגית בצבא יפן וקדם לדרגת Surgeon General, נבנה עבורו מתחם ענק בן ששה בנינים ליד העיר חרבין שהייתה תחת כיבוש יפני ובו החל בניסויים. קרבנות הניסויים היו בעיקר שבוים סיניים אך גם קוריאנים רוסים וחיילים מבעלות הברית בעת מלחמת העולם השנייה. הניסויים כללו הדבקה במחלות, קטיעת איברים והשתלת איברים במקומם, הקפאת תאים ויצירת נמק, אונס הכרחת הפלות וניתוחים ללא הרדמה. מעריכים כי בין 3,000 ל-12,000 קרבנות מתו שם, האנשים סופקו ליחידה על ידי הקמפייטאי (המשטרה הצבאית של יפן).
לא נותרו ניצולים מיחידת 731. ב-1945, עם התקרבות הצבא האדום לבסיס היחידה, הורה אישאיי על הריגת 150 הניצולים שהיו באותה עת בבסיס היחידה והשמדת מסמכים. אישיאי לא הועמד לדין על מעשיו; הוא חתם עם ארצות הברית על הסכם אי-העמדה לדין וחסינות תמורת שיתוף הממצאים המחקריים והרפואיים יקרי הערך שבידיו. ב-6 במאי 1947 כתב דאגלס מקארתור לוושינגטון שניתן להשיג מידע נוסף, אף הצהרות מפי אישיאי עצמו, על ידי הבהרה שהמידע יסווג כמידע מודיעיני ולא ישמש כראיה במשפטי פשעי המלחמה.
אישיאי מכונה לעיתים ד"ר מנגלה היפני.
כריסטיאן לודוויג, דוכס בראונשווייג-לינבורג

ביוגרפיה

כריסטיאן לודוויג נולד ב-25 בפברואר 1622 בהרצברג על ההארץ, לגאורג, דוכס בראונשווייג-לינבורג, ולאנה אלאונורה מהסן-דרמשטדט, בתם של לודוויג החמישי, רוזן הסן-דרמשטדט ומגדלנה מברנדנבורג.
בשנת 1641 מת אביו גאורג, דוכס בראונשווייג-לינבורג, וכריסטיאן לודוויג ירש את נסיכות קאלנברג. בשנת 1648 ירש כריסטיאן לודוויג את נסיכות לינבורג מדודו פרידריך הרביעי, דוכס בראונשווייג-לינבורג, ומסר לאחיו גאורג וילהלם, דוכס בראונשווייג-לינבורג את נסיכות קאלנברג.
בשנת 1642 הצטרף כריסטיאן לודוויג לאגודה מניבת הפירות (Fruchtbringende Gesellschaft), ובאוקטובר 1653 התחתן עם סופיה דורותיאה משלזוויג-הולשטיין-זונדרבורג-גליקסבורג, בתם של פיליפ, דוכס שלזוויג-הולשטיין-זונדרבורג-גליקסבורג וסופיה הדוויג מסקסוניה-לאוונבורג.
ב-15 במרץ 1665 מת כריסטיאן לודוויג ללא ילדים, ואחיו גאורג וילהלם, דוכס בראונשווייג-לינבורג ירש את נחלותיו. אולם, בעקבות החלטתו של גאורג וילהלם להתחתן עם אלאונור ד'אסמיר ד'אולברוז בנישואים מורגנטים, ויתר גאורג וילהלם על נסיכות קאלנברג, ומסר זאת לאחיהם יוהאן פרידריך, דוכס בראונשווייג-לינבורג.
קרפה דיים

קרפה דיים (מלטינית: carpe diem) הוא ביטוי הלקוח מתוך שיר של הורטיוס, שפירושו המקובל הוא "נצל את היום". הביטוי מהווה מעין מוטו הקורא לבני האדם לנצל היטב כל יום ויום. על אף שבדרך כלל משמעות המילה carpe היא "הרם" או "לקט", ועל כן גם מקובל הנוסח "קטוף את היום". בהקשר זה הכוונה במילה היא דווקא במובן מעט שונה של "תהנה מ-" או "נצל את...".
בשירו של הורטיוס הביטוי הוא חלק מהמשפט המלא Carpe diem quam minimum credula postero - "נצלי את היום וסמכי כמה שפחות על העתיד". כשהשיר ממליץ להפיק את המרב מן היום הנוכחי, ולנצל את ההזדמנויות כעת ולא לדחות זאת למועד מאוחר יותר.

בעת העתיקה

בעלילות גילגמש, מנסה סידורי להניא את גילגמש ממסעו להשגת חיי נצח. על פי סידורי ייעודו של גילגמש הוא דווקא ליהנות מהחיים העכשוויים ומההנאות היומיומיות.

בתנ"ך

הפסוק "אָכוֹל וְשָׁתוֹ כִּי מָחָר נָמוּת" (ישעיהו כ"ב, יג) דומה לביטוי הלטיני. זאת על אף שהנביא ישעיהו מזכיר את הביטוי דווקא בהקשר שלילי, והביטוי משמש כביקורת על בני ישראל ועל חוסר התכלית בחיים ללא אמונה. על פי ישעיהו יחסו של הקב"ה להתנהגות מעין זו היא " אִם יְכֻפַּר הֶעָו‍ֹן הַזֶּה לָכֶם עַד תְּמֻתוּן" (ישעיהו כ"ב, יד).
ביטוי דומה נוסף מוזכר במגילת קהלת. שם הפסוק קורא "לֵךְ אֱכֹל בְּשִׂמְחָה לַחְמֶךָ וּשֲׁתֵה בְלֶב טוֹב יֵינֶךָ כִּי כְבָר רָצָה הָאֱלֹהִים אֶת מַעֲשֶׂיךָ... כֹּל אֲשֶׁר תִּמְצָא יָדְךָ לַעֲשׂוֹת בְּכֹחֲךָ עֲשֵׂה כִּי אֵין מַעֲשֶׂה וְחֶשְׁבּוֹן וְדַעַת וְחָכְמָה בִּשְׁאוֹל אֲשֶׁר אַתָּה הֹלֵךְ שָׁמָּה" (קהלת ט', ז-י). יש שהסבירו שפסוקים אלו אינם מבטאים גישה הדוניסטית, אלא גישה הקוראת אף היא לחיים עם שאיפה למעשים טובים ולחיפוש תכלית ומשמעות; זאת לאור הפסוק החותם את הספר: "סוֹף דָּבָר הַכֹּל נִשְׁמָע אֶת הָאֱלֹהִים יְרָא וְאֶת מִצְו‍ֹתָיו שְׁמוֹר כִּי זֶה כָּל הָאָדָם" (קהלת י"ב, יג). עם זאת, יש טענה שהפסוק האחרון הוא תוספת מאוחרת לגוף הספר המקורי, או שהוא בכוונה מבטא מסר שונה מזה של פרק ט.

בחז"ל

במשנה במסכת אבות טובע הלל הזקן את האימרה המפורסמת "ואם לא עכשיו אימתי" (אבות, א, יד).

בלטינית

הביטוי "collige, virgo, rosas" ("קטפי, בתולה, את הוורדים") מופיע בסוף השיר De rosis nascentibus. הביטוי קורא לבני הנעורים ליהנות מהחיים לפני שהם נגמרים.
ביטוי דומה אך שונה במהותו ובמסר המועבר בו הוא "ממנטו מורי" ("זכור למות") ששימש ברומא העתיקה באירוע הטריומף שנערך עם שובו של המצביא המנצח משדה הקרב. על אף שהביטוי מוזכר בנימה דומה לזו של "קרפה דיים", נראה כי הוא מתקשר דווקא לתחושת אחריות וענווה שצריכה לנווט את האדם בחייו. כך ששתי האימרות יכולות לייצג גישות הפוכות לחיים: בעוד ש"קרפה דיים" מייצג זרימה חסרת דאגות בחיים, "ממנטו מורי" מסמל גישה אחראית ומלאת ענווה כלפי הקיום האנושי.
קו-מחשבה זה מופיע במקומות נוספים בספרות הרומית, אודה אחרת של הורטיוס מכילה את השורה הידועה "Nunc est bibendum, nunc pede libero pulsanda tellus", ובתרגום לעברית: "עכשיו צריך לשתות, עכשיו צריך לרקוד בחופשיות (מילולית "לרקוע ברגל חופשיה") על האדמה". הורטיוס מסביר, בהמשך השיר, שעכשיו הזמן, מכיוון שבחיים שלאחר המוות, לא נוכל לשתות או לרקוד - דוגמה מובהקת לקרפה דיים.

בספרות ימי הביניים

ניתן לראות נושא זה גם ברבעיאת (המרובעים) של עומר ח'יאם, סנטזה XXXV: "כשעודך בחיים, / שתה! - כי, ברגע שתמות, לעולם לא תחזור." (תרגום חופשי.)

כיום

אנשים רבים משתמשים בביטוי YOLO, שמשמעותו דומה והוא אומר: "You Only Live Once". הכוונה של YOLO היא שיש לנצל את החיים היטב. למרות שמקור הביטוי במחזה משנת 1774, הביטוי צבר פופולריות בזמן האחרון (בעיקר על ידי בני נוער).
דקדוק חופשי-הקשר

בשפות פורמליות, דקדוק חופשי-הקשר (גם: דקדוק חסר הקשר) הוא דקדוק אשר כל כלל יצירה בו הוא מהצורה  כאשר  הוא משתנה דקדוקי ואילו  היא מחרוזת כלשהי של משתנים דקדוקיים וסימנים טרמינליים. דקדוק חסר הקשר יוצר שפה חסרת הקשר (טיפוס 2 בהיררכיה של חומסקי).
המונח "חסר הקשר" מציין כי כלל היצירה עבור   יכול להתבצע ללא חשיבות לשאלה מה נמצא מימינו ומשמאלו של , כלומר ללא חשיבות להקשר בו הוא מופיע. בדקדוק תלוי הקשר, לעומת זאת, ייתכנו כללי יצירה מהצורה , כאשר  הוא משתנה דקדוקי ו הן מחרוזות כלשהן של משתנים דקדוקיים וסימנים טרמינליים (ייתכן וריקות).

דו-משמעות

אם עבור דקדוק נתון קיימות שתי דרכים שונות ליצור מילה מסוימת, אומרים שהדקדוק דו-משמעי. לתכונה זה משמעויות בבלשנות ובקומפילציה. קיימות שפות חסרות הקשר שהן דו-משמעויות בצורה אינהרנטית - כל דקדוק היוצר אותן יהיה דו משמעי. עבור שפות שאינן דו-משמעיות בצורה אינהרנטית, קיים דקדוק שאינו דו-משמעי, אך לא ידועה דרך סיסטמית להמיר דקדוק דו-משמעי לדקדוק שאינו דו-משמעי. נוסף על כך, השאלה האם דקדוק נתון הוא דו-משמעי או לאו אינה כריעה, כלומר לא קיים אלגוריתם שפותר אותה.
ג'יימס גאי

2014

במשחקי חבר העמים שנערכו בגלאזגו, סקוטלנד בסוף יולי 2014 זכה גאי בשתי מדליות זהב וארד. מדליית זהב במשחה שליחים 4x100 מטר מעורב כששחה בשלב המוקדמות ומדליית ארד במשחה ל-400 מטר חופשי בתוצאה של 3:44.58 דקות. נוסף לכך, הוא סיים במקום שישי במשחה ל-200 מטר חופשי בתוצאה של 1:46.84 דקות.

סגן אלוף עולם (בריכת 25 מטר)

באליפות העולם (בריכת 25 מטר) שנערכה בדוחא, קטר בדצמבר אותה שנה זכה גאי במדליית כסף במשחה ל-400 מטר חופשי בתוצאה של 3:36.35 דקות, אחרי פיטר ברנק מהונגריה שקבע שיא אליפות חדש של 3:34.32 דקות ולפני ולימיר סטיפנוביץ' מסרביה (3:38.17 דקות). נוסף לכך, הוא סיים במקום עשירי במשחה ל-200 מטר חופשי בתוצאה של 1:43.28 דקות.

אלוף עולם

באליפות העולם שנערכה בקאזאן, רוסיה באוגוסט 2015 זכה גאי בשתי מדליות, זהב וכסף. מדליית זהב, במשחה ל-200 מטר חופשי בשיא בריטניה חדש של 1:45.14 דקות, לפני סון יאנג מסין (1:45.20 דקות) ופול בידרמן (1:45.38 דקות). כבר בשלב המוקדמות הוא קבע שיא בריטניה חדש של 1:45.43 דקות. מדליית כסף, במשחה ל-400 מטר חופשי בשיא בריטניה חדש של 3:43.75 דקות, אחרי סון יאנג (3:42.58 דקות) ולפני ראיין קוקריין מקנדה (3:44.59 דקות).

שתי מדליות כסף אולימפיות

באולימפיאדת ריו דה ז'ניירו (2016) זכה גאי בשתי מדליות כסף, במשחה שליחים 4X200 מטר חופשי ביחד עם סטיבן מילן, דנקן סקוט ודניאל וואלאס בתוצאה של 7:03.13 דקות, אחרי ארצות הברית (7:00.66 דקות) ולפני יפן (7:03.50 דקות), כשחיין רביעי הוא קבע "בזינוק שליחים" תוצאה של 1:44.85 דקות ובמשחה שליחים 4x100 מטר מעורב ביחד עם כריס ווקר-הבורן, אדם פיטי ודנקן סקוט בתוצאה של 3:29.24 דקות, אחרי ארצות הברית שקבעה שיא אולימפי חדש של 3:27.95 דקות ולפני אוסטרליה (3:29.93 דקות), כשחיין שלישי הוא שחה את סגנון הפרפר ב"זינוק שליחים" בתוצאה של 51.35 שניות. נוסף לכך, הוא סיים במקום רביעי במשחה ל-200 מטר חופשי בתוצאה של 1:45.49 דקות במקום שישי במשחה ל-400 מטר חופשי בתוצאה של 3:44.68 דקות ובמקום 14 במשחה ל-100 מטר פרפר בתוצאה של 52.10 שניות. בשלב המוקדמות הוא קבע תוצאה של 51.78 שניות.

2017

באליפות העולם שנערכה בבודפשט, הונגריה ביולי 2017 זכה גאי ב-3 מדליות, אחת מכל סוג. מדליית זהב, במשחה שליחים 4x200 מטר חופשי ביחד עם סטיבן מילן, ניקולס גריינג'ר ודנקן סקוט בשיא בריטניה חדש של 7:01.70 דקות, לפני רוסיה (7:02.68 דקות) וארצות הברית (7:03.18 דקות) ובכך הגנו על תוארם, כשחיין רביעי הוא קבע ב"זינוק שליחים" את התוצאה המהירה באליפות של 1:43.80 דקות. מדליית כסף, במשחה שליחים 4x100 מטר מעורב ביחד עם כריס ווקר-הבורן, אדם פיטי ודנקן סקוט בשיא בריטניה חדש של 3:28.95 דקות, אחרי ארצות הברית (3:27.91 דקות) ולפני רוסיה (3:29.76 דקות) ומדליית ארד, במשחה ל-100 מטר פרפר ביחד עם ג'וזף סקולינג מסינגפור (50.83 שניות) אחרי קיילב דרסל מארצות הברית (49.86 שניות) וכריסטוף מילאק מהונגריה (50.62 שניות). בשלב חצי הגמר הוא קבע שיא בריטניה חדש של 50.67 שניות. נוסף לכך, הוא סיים במקום חמישי במשחה ל-200 מטר חופשי בתוצאה של 1:45.36 דקות, בשלב חצי הגמר הוא קבע תוצאה של 1:45.18 דקות, במקום שישי במשחה ל-400 מטר חופשי בתוצאה של 3:45.58 דקות ובמקום חמישי במשחה שליחים 4x100 מטר מעורב משולב ביחד עם ג'ורג'יה דייוויס, אדם פיטי ושיבון-מארי או'קונור בשיא אירופה חדש של 3:41.56 דקות.
מקלט רדיו

רגישות קליטה

רגישות קליטה היא תכונה של מקלט המציינת את מידת יכולתו לקלוט אותות בעוצמה חלשה.
רגישות קליטה מוגדרת כרמת מתח אות הכניסה המזערית הדרושה לקבלת יחס מסוים, במבוא המקלט, בין עוצמת האות פלוס הרעש לעוצמת הרעש בלבד (כאשר לא נקלט אות). 
ככל שפרמטר רמת מתח אות הכניסה נמוך יותר ויחס אות לרעש גדול יותר, כך המקלט טוב יותר (מסוגל לקלוט ולפענח אותות חלשים יותר).